Ego, Erardus de Villaharduini, notum facio tam presentibus quam futuris quod ego et Mabila, uxor mea, Willelmo, filio nostro, volente et laudante, dedimus, pro salute animarum nostrarum, Deo et Beate-Marie et domno Odoni, Molismensis ecclesie tunc abbati, necnon et fratribus in eadem ecclesia Deo famulantibus, in perpetuam elemosinam, duas partes decime bladi Lisigniarum et medietatem decime vini, et apud Argentunnai, similiter, duas partes decime bladi, et quicquid juris habebamus in decima vini ejusdem ville. Preterea dedimus eidem ecclesie, apud Lisignias, terram liberam ad construendam in ea domum et grangiam, et unum hominem liberum, Johannem, videlicet, de Purroi, cum uxore sua et heredibus suis, et quicquid ex parte abbatis et ecclesie Molismensis in domo sua apud Lisignias morabitur, habebit usuarium in omnibus aisentiis nostris, sicut et homines nostri. Nos, vero, bona fide, elemosinam istam jamdicte Molismensi ecclesie, sicut de jure debemus, garantire tenemur. In cujus rei testimonium ego, Erardus de Villaharduini, presentes litteras sigillo meo signatas dedi abbati et ecclesie Molismensi penes se reservandas. Actum, anno Domini Mº CCº nono-decimo, mense decembri.